CELEX: 32021R1123
Language: et
Date: 2021-07-08 00:00:00
Title: Komisjoni rakendusmäärus (EL) 2021/1123, 8. juuli 2021, millega peatatakse rakendusmäärusega (EL) 2020/1646 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes pärast otsuse langetamist Maailma Kaubandusorganisatsiooni vaidluste lahendamise käsitusleppe kohases kaubandusvaidluses

9.7.2021   
               
               
                  ET
               
               
                  Euroopa Liidu Teataja
               
               
                  L 243/43
               
            
         KOMISJONI RAKENDUSMÄÄRUS (EL) 2021/1123,
         8. juuli 2021,
         millega peatatakse rakendusmäärusega (EL) 2020/1646 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes pärast otsuse langetamist Maailma Kaubandusorganisatsiooni vaidluste lahendamise käsitusleppe kohases kaubandusvaidluses
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. mai 2014. aasta määrust (EL) nr 654/2014, milles käsitletakse liidu õiguste rakendamist rahvusvaheliste kaubanduseeskirjade kohaldamisel ja jõustamisel ning millega muudetakse nõukogu määrust (EÜ) nr 3286/94, millega kehtestatakse ühenduse meetmed ühise kaubanduspoliitika vallas, et tagada rahvusvahelistest kaubanduseeskirjadest, eeskätt Maailma Kaubandusorganisatsiooni egiidi all kehtestatud eeskirjadest (1) tulenevate ühenduse õiguste kasutamine, eriti selle artikli 7 lõiget 3,
         ning arvestades järgmist:
         
                     (1)
                  
                  
                     7. novembril 2020 võttis komisjon vastu rakendusmääruse (EL) 2020/1646 (milles käsitletakse kaubanduspoliitika meetmeid, mida kohaldatakse teatavate Ameerika Ühendriikidest pärit toodete suhtes pärast otsuse langetamist Maailma Kaubandusorganisatsiooni vaidluste lahendamise käsitusleppe kohases kaubandusvaidluses) (2), millega nähakse ette täiendavate tollimaksude kohaldamine mitme Ameerika Ühendriikidest pärit toote liitu importimisel.
                  
               
                     (2)
                  
                  
                     Rakendusmääruse (EL) 2020/1646 põhjenduses 9 on sätestatud, et komisjon kavatseb peatada määruse kohaldamise juhul, kui Ameerika Ühendriigid peatavad oma vastumeetmed teatavate Euroopa Liidust pärit toodete impordi suhtes seoses Maailma Kaubandusorganisatsiooni raames toimuvate vaidlustega suurte tsiviilõhusõidukite üle.
                  
               
                     (3)
                  
                  
                     Pärast seda, kui Ameerika Ühendriikidega jõuti kokkuleppele peatada vastastikku kõik meetmed nelja kuu pikkuseks ajavahemikuks, võttis komisjon 9. märtsil 2021 vastu rakendusmääruse (EL) 2021/425 (millega peatatakse rakendusmäärusega (EL) 2020/1646 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes pärast otsuse langetamist Maailma Kaubandusorganisatsiooni vaidluste lahendamise käsitusleppe kohases kaubandusvaidluses) (3), millega peatati rakendusmääruse (EL) 2020/1646 kohaldamine kuni 10. juuli 2021.
                  
               
                     (4)
                  
                  
                     15. juunil 2021 jõudsid juhtiv asepresident Valdis Dombrovskis ja Ameerika Ühendriikide kaubandusesindaja Katherine Tai kokkuleppele suurte tsiviilõhusõidukite koostööraamistiku suhtes, mille kohaselt „mõlemad pooled kavatsevad peatada oma vastumeetmete kohaldamise viie aasta pikkuseks ajavahemikuks“.
                  
               
                     (5)
                  
                  
                     Määruse (EL) nr 654/2014 artikli 7 lõikes 3 on sätestatud, et „[k]ui määruse kohaselt vastuvõetud kaubanduspoliitilisi meetmeid on vaja kohandada võttes arvesse artikli 4 lõikeid 2 ja 3, võib komisjon teha asjakohaseid muudatusi kooskõlas artikli 8 lõikes 2 osutatud kontrollimenetlusega“.
                  
               
                     (6)
                  
                  
                     Käesoleva määrusega ettenähtud meetmed on kooskõlas Euroopa Parlamendi ja nõukogu määruse (EL) 2015/1843 (4) kohaselt moodustatud kaubandustõkete komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Käesolevaga peatatakse rakendusmääruse (EL) 2020/1646 kohaldamine viieks aastaks alates 11. juulist 2021. Rakendusmäärusega (EL) 2020/1646 ette nähtud tollimakse hakatakse seetõttu uuesti kohaldama alates 11. juulist 2026 (kaasa arvatud), ilma et see mõjutaks määruse kohaldamise täiendavat peatamist või muutmist, sealhulgas varasemat taastamist.
         
         
            Artikkel 2
            Käesolev määrus jõustub 11. juulil 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. juuli 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 189, 27.6.2014, lk 50; muudetud määrusega (EL) 2015/1843 (ELT L 272, 16.10.2015, lk 1) ning määrusega (EL) 2021/167 (ELT L 49, 12.2.2021, lk 1).
         
            (2)  Komisjoni 7. novembri 2020. aasta rakendusmäärus (EL) 2020/1646, milles käsitletakse kaubanduspoliitika meetmeid, mida kohaldatakse teatavate Ameerika Ühendriikidest pärit toodete suhtes pärast otsuse langetamist Maailma Kaubandusorganisatsiooni vaidluste lahendamise käsitusleppe kohases kaubandusvaidluses (ELT L 373, 9.11.2020, lk 1).
         
            (3)  Komisjoni 9. märtsi 2021. aasta rakendusmäärus (EL) 2021/425, millega peatatakse rakendusmäärusega (EL) 2020/1646 kehtestatud kaubanduspoliitika meetmed, mida kohaldatakse teatavate Ameerika Ühendriikidest pärit toodete suhtes pärast otsuse langetamist Maailma Kaubandusorganisatsiooni vaidluste lahendamise käsitusleppe kohases kaubandusvaidluses (ELT L 84, 9.3.2021, lk 16).
         
            (4)  Euroopa Parlamendi ja nõukogu 6. oktoobri 2015. aasta määrus (EL) 2015/1843, millega kehtestatakse liidu meetmed ühise kaubanduspoliitika vallas, et tagada rahvusvahelistest kaubandusreeglitest, eeskätt Maailma Kaubandusorganisatsiooni egiidi all kehtestatud reeglitest tulenevate liidu õiguste kasutamine (kodifitseeritud) (ELT L 272, 16.10.2015, lk 1).